钦定古今图书集成/历象汇编/乾象典/第054卷 > 翼宿
## 钦定古今图书集成/历象汇编/乾象典/第054卷 > 翼宿

按《礼记月令》：“孟夏之月，昏翼中。”

按《春秋元命苞》：“翼宿主南宫之羽仪，文物声名之所
丰茂，为乐库，为天倡，先王以宾于四门，而列天庭之
卫，主俳倡，近太微而为尊。”

按《星经》阙。

按：《史记天官书》：“翼为羽翮，主远客。”

〈注〉《正义》曰：“翼二十二星，轸四星，长沙一星，辖二星，合轸七星，皆为鹑尾，于辰在己，楚之分野。翼二十二星为天之乐府，又主外夷，亦主远客。”

按：《汉书天文志》同。

按《晋书天文志》：“翼二十二星，天之乐府，主俳倡戏乐，
又主外夷远客，负海之宾。”

按：《隋书天文志》同。

按《宋史天文志》，“汉永元铜仪，翼宿十九度，唐开元游
仪十八度。”旧去极九十七度。景祐测验，翼宿一十八
度，距中行西第二星去极四百度。

按《观象玩占》，“翼二十二星曰化宫，一曰天都市，一曰
天除，一曰天旗，土星也。是为朱雀之翼，为天之乐府，
主和五音，调六律、五乐、八佾，以御天宫，实为南宫之
羽仪，文物声名之所丰茂。主三公化道文籍及蛮夷
远客负海之宾，俳优狄鞮戏娱之事。”其北十三尺，为
日月五星中道。